ประกันเตือนจ่ายเบี้ยข้ามปีอดได้ภาษีคืน
นายกสมาคมประกันชีวิต เตือนผู้ใช้สิทธิยืดชำระเบี้ยยาวข้ามปี หมดสิทธิลดหย่อนภาษีประจำปี 2554
29 พ.ย. 2554

นายกสมาคมประกันชีวิต เตือนผู้ใช้สิทธิยืดชำระเบี้ยยาวข้ามปี หมดสิทธิลดหย่อนภาษีประจำปี 2554
นายสุทธิ รจิตรังสรรค์ นายกสมาคมประกันชีวิตไทย เปิดเผยว่า กรณีพื้นที่ประสบอุทกภัยจะได้รับสิทธิยืดเวลาในการชำระเบี้ยประกันชีวิตจาก 31 วัน เป็น 91 วัน สำหรับผู้ที่ต้องชำระภาษีเดือน ต.ค.-ธ.ค. ถ้าไม่สามารถจ่ายเบี้ยประกันในปีนี้ได้ จะไม่สามารถนำเบี้ยประกันของปีนี้ไปใช้เป็นสิทธิลดหย่อนภาษีประจำปีได้
“ใบเสร็จรับเงินจากการชำระเบี้ยประกันต้องออกภายในวันที่ 31 ธ.ค. 2554 เท่านั้น จึงจะนำไปลดหย่อนภาษีประจำปี 2554 ได้ แต่ถ้าชำระปีนี้ไม่ได้ ไปชำระปี 2555 ซึ่งในปี 2555 จะต้องชำระเบี้ยในปีนั้นด้วย สามารถใช้เป็นสิทธิลดหย่อนภาษีได้เฉพาะใบเสร็จปี 2555” นายสุทธิ กล่าว 
นายสุทธิ กล่าวว่า สำหรับประชาชนที่ไม่มีกำลังจ่ายและไม่ได้ใช้สิทธิผ่อนผันการชำระเบี้ยประกันชีวิต ระบบการรับชำระเบี้ยประกัน จะมีการดึงมูลค่าเงินสดที่มีอยู่มาชำระเบี้ยให้ลูกค้าทันทีอัตโนมัติ ซึ่งเป็นระบบที่ทางบริษัทประกันชีวิตจัดทำขึ้น เพื่อช่วยดูแลลูกค้าไม่ให้กรมธรรม์ขาดอายุ ลูกค้าจะได้รับความคุ้มครองต่อ 
“ยอดขายใหม่ที่เข้ามาช่วงนี้ จะเป็นประกันบำนาญที่แต่ละบริษัทนำออกมาทำตลาดจับกลุ่มลูกค้าวัยทำงาน มีรายได้ดี ต้องการวางแผนภาษีประจำปี” นายสุทธิ กล่าว
นายวิจักษณ์ ประดิษฐวณิช กรรมการผู้จัดการ บริษัท ธนชาตประกันชีวิต เปิดเผยว่า บริษัทได้ออกผลิตภัณฑ์ธนชาตบำนาญ 90/5 ชำระเบี้ยระยะสั้น 5 ปี คุ้มครอง 90 ปี โดยให้ความคุ้มครองชีวิต 250% ของทุนประกันภัยเริ่มต้น เพื่อให้ลูกค้าเตรียมความพร้อมทางการเงินสำหรับคุณภาพชีวิตที่ดีในวัยเกษียณ หลังเกษียณการทำงาน ลูกค้าจะได้รับเงินบำนาญทุกปี ปีละ 12% จนถึงอายุ 90 ปี รวมผลประโยชน์ 372% สามารถนำเบี้ยประกันภัยไปหักลดหย่อนภาษีเงินได้ปีละ 3 แสนบาท ตามที่กรมสรรพากรกำหนด